Sok menekült meghalt az algériai menekülttáborban pusztító tűzben
Meghalt 18 afrikai menedékkérő kedden Algériában, amikor egy menekülttáborként szolgáló hangárban tűz ütött ki.
A tűz az Algírtól 800 kilométerrel délkeletre lévő Vargla tartományi székhelyen kialakított menekülttáborban keletkezett hajnalban, és az eddigi vizsgálat eredménye szerint baleset volt, egy rövidzárlat miatt felrobbant egy fűtőberendezés.

A halálos áldozatokon túl 43 sérültje is van a tűzvésznek.

A polgári védelem parancsnoka nem tudta megmondani az áldozatok állampolgárságát.

Az algériai vöröskereszt vezetője azt mondta, hogy a sérültek közül 27-en vannak kórházban.

A hangárban több mint 600 menedékkérő volt a tűz idején, egyébként számuk erősen hullámzik a polgári védelem vezetője szerint, mert a menekültek szabadon ki-be járhatnak az épületbe.

Algéria a fekete-afrikai bevándorlók egyik fő célpontja lett azóta, hogy Líbiában kaotikus állapotok uralkodnak. A megnőtt bevándorlás hatására az országban megsokszorozódtak a rasszista megnyilvánulások, egyebek között a sajtócikkekben. A civilszervezetek rendszeresen elítélik ezeket.
tűz